Ies la iveală noi detalii în urma operației pe care a suferit-o marele actor Florin Piersic. Medicul care a efectuat intervenția chirurgicală a făcut primele declarații. Actorul a ajuns pe masa de operație chiar în prima zi de Paște, după ce medicii de la Institutul Inimii de la Cluj-Napoca au sesizat că o infecție se extinsese în zona stimulatorului cardiac. Florin Piersic a mai fost operat la genunchi și în anul 2019, la un spital privat din București.
Medicul care a coordonat intervenția chirurgicală pe care a suferit-o Florin Piersic în ziua de Paște a oferit primele declarații.
Operația a avut loc la Institutul Inimii din Cluj Napoca, după ce actorul a fost internat acolo după ce doctorii au constatat că infecția se răspândise în tot corpul, afectând și inima. În prezent, starea de sănătate a artistului este stabilă, iar acesta se simte mai bine.
„Avem două mari categorii de dispozitive cardiace implantabile. Sunt stimulatoare cardiace, care sunt dispozitive anti bradicardice. Adică nu fac altceva decât să dea o frecvență cardiacă corespunzătoare în situațiile în care inima bate rar.
În situația în care inima bate repede, în tahiaritmii, avem vreo cinci clase de medicamente antiaritmice care pot interveni și pot reduce frecvența cardiacă sau restabili ritmul cardiac.
În situațiile în care inima bate rar, nu există medicamente de cură îndelungată care să facă din nou ca frecvența cardiacă să crească, singurele sunt stimulatoarele cardiace. Deci asta este meseria unui stimulator cardiac, să nu lase inima să evolueze cu o frecvență joasă.
Alături de stimulatoarele cardiace, cea de-a doua mare categorie de dispozitive cardiace electronice implantabile sunt defibrilatoarele, care fac tot oficiul unui stimulator cardiac supraveghind în permanență ritmul cardiac, au și capacitatea de a da șoc electric, de fapt sarcina primordială a unui defibrilator, de a opri o tahiartimie severă, amenințătoare de viață.
Stimulatoarele cardiace nu pot face așa ceva, dar ele fac foarte mult, la urma urmei, faptul că țin omul în viață, impunând o frecvență cardiacă optimă.
Implantarea aparatelor convenționale presupune introducerea în inimă a una, două sau trei sonde, sonde care sunt niște sârmulițe performante, izolate, cu o tehnologie deosebită la bază. Și care se introduc prin sistemul venos, adică prin vene, în inimă poziționate sub control radiologic. De regulă se implantează în regiunea subclaviculară stângă”, a dezvăluit Horia Roșianu, medicul care l-a operat pe Florin Piersic, pentru romaniatv.net.
Duminică, în ziua de Paște, Florin Piersic a fost supus unei intervenții chirurgicale la Institutul Inimii din Cluj-Napoca. Medicii au constatat că o infecție plecată de la genunchi s-a extins către zona stimulatorului cardiac.
În vârstă de 88 de ani, actorul a fost internat la mijlocul lunii trecute la spitalul militar. În prezent, acesta se simte mai bine. Menționăm că Florin Piersic a fost operat de urgență, după ce acesta s-a simțit rău în timpul unui spectacol la Cluj-Napoca. După terminarea piesei, renumitul actor al cinematografiei românești a fost preluat de către medici, care au descoperit o infecție în zona genunchiului.
Investigațiile asupra actorului au avut loc în diferite secții ale Spitalului Militar. În cele din urmă, a fost identificată o infecție severă și a fost necesară o intervenție chirurgicală de urgență la același genunchi care fusese operat acum cinci ani.